ບໍລິສັດ BP ບັນລຸ ການຕົກລົງ ໃນການຟ້ອງຮ້ອງ ກ່ຽວກັບນໍ້າມັນຮົ່ວ ໃນອ່າວແມັກຊິໂກ
ບໍລິສັດ​ຂຸ​ດນໍ້າມັນ BP ຂອງອັງກິດ ​​ປະກາດ​ວ່າ ຕົນ​ໄດ້​ບັນລຸການ​ຕົກລົງ ທີ່​ຈະ​ຈ່າຍ​ຄ່າ​ຊົດເຊີຍ ຫຼາຍພັນລ້ານໂດລາ ໃຫ້ແກ່ປະຊາຊົນ ໃນເຂດທ້ອງຖິ່ນ
ບໍລິສັດຂຸດນໍ້າມັນອັງກິດ British Petroleum ຫຼື BP ປະກາດວ່າຕົນໄດ້ບັນລຸການ ຕົກລົງ ທີ່ຈະໃຊ້ຈ່າຍຄ່າເສຍຫາຍຫລາຍຕື້ລ້ານໂດລາໃຫ້ແກ່ຊາວປະມົງແລະພວກທີ່ໄດ້ ຮັບເຄາະຮ້າຍອື່ນໆ ທີ່ໄດ້ຟ້ອງຮ້ອງ ກ່ຽວກັບອຸປະຕິເຫດນໍ້າມັນຮົ່ວ ຢູ່ໃນເຂດອ່າວ ແມັກຊິໂກ ໃນປີ 2010 ບໍລິສັດ BP ກ່າວວ່າ ຂໍ້ຕົກລົງໃນມູນຄ່າ 7 ພັນ 800 ລ້ານໂດລາ ແມ່ນພາກສ່ວນນຶ່ງ ຂອງການຕົກລົງກ່ຽວເລື່ອງນີ້ ແລະຄາດວ່າເງິນຈຳນວນດັ່ງກ່າວນີ້ຈະມາຈາກກອງທຶນມູນ ຄ່າ 20 ພັນລ້ານໂດລາ ທີ່ໄດ້ຕັ້ງໄວ້ກ່ອນໜ້ານີ້ ເພື່ອຊົດໃຊ້ຄ່າເສຍຫາຍນັ້ນ ສຳຫຼັບຄະດີຂອງລັດຖະບານສະຫະລັດ ທີ່ພົວພັນກັບບໍລິສັດ BP ຍັງ ບໍ່ທັນໄດ້ມີການ ຕົກລົງກັນເທື່ອ ຜູ້ພິພາກສາ ສະຫະລັດ ທ່ານ Carl Barbier ກ່າວວ່າ ການຕົກລົງທີ່ໄດ້ປະກາດໃນ ຕອນສວຍຂອງວັນສຸກ ຊຶ່ງບັດນີ້ຈະຖືກສົ່ງໄປໃຫ້ສານເພື່ອໃຫ້ການອະນຸມັດ ທ່ານ ກ່າວອີກວ່າ ການດໍາເນີນຄະດີ ທີ່ກຳນົດໃສ່ມື້ວັນຈັນຈະມານີ້ ໄດ້ມີການເລື່ອນເວລາ ອອກໄປເປັນເທື່ອທີສອງ ຍັງບໍ່ທັນມີການປະກາດໃຫ້ຊາບ ກ່ຽວກັບການນັດໝາຍ ໃໝ່ເທື່ອ ຄະດີດັ່ງກ່າວນີ້ໄດ້ເກີດຂື້ນ ຍ້ອນເຫດລະເບີດ ຢູ່ທີ່ບ່ອນຂຸດບໍ່ນໍ້າມັນ Deepwater Horizon ຂອງບໍລິສັດ BP ທີ່ຕັ້ງຢູ່ໃນອ່າວແມັກຊິໂກ ນອກຝັ່ງທະເລຂອງລັດ Louisiana ໃນພາກໃຕ້ຂອງສະຫະລັດ ໃນເດືອນເມສາ ປີ 2010 ເຫດລະເບີດໄດ້ເຮັດໃຫ້ພະນັກງານເຈາະນໍ້າມັນເສຍຊີວິດໄປ 11 ຄົນ ແລະເຮັດໃຫ້ນໍ້າ ມັນດິບຫຼາຍລ້ານກາລອນຮົ່ວໄຫຼອອກມາແລະໄຫຼເຂົ້າສູ່ແຄມຝັ່ງຂອງຫລາຍລັດໃນຂົງ ເຂດຂອງອ່າວແມັກຊິໂກ ຊຶ່ງໄດ້ທໍາລາຍຊີວິດຂອງສັດສາວາສິ່ງຕ່າງໆ ແລະທໍາລາຍ ຊີວິດການເປັນຢູ່ຂອງປະ ຊາຊົນໃນຂົງເຂດ ລັດຖະບານສະຫະລັດ ກໍາລັງຟ້ອງຮ້ອງອີກຕ່າງຫາກໃນຄະດີນຶ່ງ ທີ່ແນ່ໃສ່ການເອົາ ຄວາມຮັບຜິດຊອບກ່ຽວກັບລະເບີດ ໃນເດືອນກັນຍາແລ້ວນີ້ ເຈົ້າໜ້າທີຂອງໜ່ວຍ ຍາມຝັ່ງສະຫະລັດຈຸນຶ່ງແລະເຈົ້າໜ້າທີ່ຄວບຄຸມ ລະບຽບຕ່າງໆຂອງລັດຖະບານກາງ ໄດ້ອອກລາຍງານສະບັບນຶ່ງທີ່ລົງຄວາມເຫັນວ່າ ບໍລິສັດນໍ້າມັນ BP ຕ້ອງເປັນຜູ້ຮັບ ຜິດຊອບທັງໝົດ ກ່ຽວກັບການຮົ່ວໄຫຼຂອງນໍ້າມັນໃນຄັ້ງນີ້